Tunnustatud Maitse

Tunnustatud Eesti Maitse ja Tunnustatud Maitse on toiduainete kvaliteedimärgid.

Taust

Toiduainete erimärgistus on Eestis kasutusel juba mitu aastat. Selliste märkide eesmärk on aidata tarbijal orienteeruda toiduturul, andes headele ja kvaliteetsetele Eesti toodetele konkurentsieelise.
Eesti Põllumajandus-Kaubanduskoda (edaspidi EPKK) alustas toiduainete kvaliteeti tähistava märgi väljatöötamist 1997, mil koostöös Saksa Põllumajandusühendusega (Deutsche Landwirtshaftsgesellschaft – DLG) käivitus Eesti toiduainete kvaliteedi hindamise ja märgistamise projekt. Esimesed Tunnustatud Eesti Maitse kvaliteedimärgid (ristikumärgid) anti välja 1998. aasta sügisel. 2000. aastal tuli kasutusele ka eestimaist päritolu ja kõrget kvaliteeti tähistav märk Tunnustatud Eesti Maitse ehk pääsukesemärk. Euroopa Liidu nõuetest tulenevalt muutus 2004. aasta sügisest Tunnustatud Eesti Maitse ristikumärgi nimetus Tunnustatud Maitseks.
Tunnustatud Eesti Maitse märgid olid esimesed Eestis olevad kvaliteedimärgid, mille hindamissüsteemi akrediteeris Eesti Akrediteerimiskeskus. Eelmisi kvaliteedimärke olid akrediteerinud teised organisatsioonid. 6. juunil 2003 andis EAK EPKK-le tunnistuse (nr PC012), mis kinnitab, et Eesti Põllumajandus-Kaubanduskoda vastab toote sertifitseerimisasutuse nõuetele EVS-EN 45011 toiduainete sertifitseerimise valdkonnas. Sertifitseerimisulatus katab kogu Tunnustatud Eesti Maitse hindamisprotsessiga seotud tegevusi.

Tunnustatud Maitse kvaliteedimärk ehk ristikumärk

Tunnustatud Maitse kvaliteedimärk ehk ristikumärk antakse Eestis toodetud toiduainetele, mis läbivad edukalt laboratoorse ja sensoorse hindamise. Toote valmistamisel kasutatud tooraine päritolu ei ole ristikumärgi saamisel oluline.

Mis kasu on märgist?

a) Tootjale: märgi kasutamine motiveerib kasutama kodumaist põhitoorainet ning pakub põllumajandustootjatele müügituge ja laiemaid turustusvõimalusi.
b) Töötlejale: märgi kasutamine motiveerib töötlejaid aktiivsemalt tooteid arendama ning tootma stabiilselt kvaliteetseid toiduaineid. Märk võimaldab turustuskanalite võrku laiendada ja vähendab turunduskulutusi, ühildades ettevõttesiseseid kampaaniaid EPKK omadega.
c) Lõpptarbijale: märk propageerib kodumaiste toiduainete tarbimist, suurendab usaldust Eesti päritolu toidukaupade vastu, kergendab tarbijate ostuotsuste tegemist ja kodumaiste kvaliteettoidukaupade leidmist poelettidelt.

Märgi kehtivus

Sügisel välja antavad märgid kannavad väljaandmisaasta numbrit ja kehtivad järgmise aasta lõpuni. Selle aja jooksul tehakse märki kandvatele toodetele pistelist järelkontrolli. Kui tarbija märkab märgistatud tootel suurt kvaliteediviga, tohib ta pöörduda Eesti Põllumajandus-Kaubanduskoja poole, kes teostab kaebuse saanud tootele kohe järelkontrolli ja teavitab juhtumist tootjat.

Järelkontroll

Toodete tooraine päritolu järelkontroll toimub vähemalt 1 kord aastas, lisaks erijuhud kaebuste korral. Järelkontrolli teostavad EPKK esindajad, kes külastavad tootjaettevõtet ja jälgivad, kas dokumentidega kinnitatu vastab tegelikkusele. Tuginedes EPKK ja ettevõtja vahel sõlmitud litsentsilepingu tingimustele võimaldab ettevõtja EPKK esindajatele juurdepääsu nõutavatele, s.o märgi statuudis näidatud dokumentidele.
Järelkontroll toimub tavapäraselt, vastavalt märgi statuudis kehtestatud sensoorse hindamise korrale. Järelkontrollimisest ettevõtet ette ei teavitata. Järelkontrolli tulemustest teavitatakse ettevõtjat kirjalikult.
Pärast kolmekordset tingimustele mittevastamist võetakse tootelt märgikandmise õigus. Kui järelkontrolli käigus leitakse rikkumine päritolu osas, on EPKK-l õigus litsentsileping kohe lõpetada.